google/wiki40b huggingface dataset:
Jens Henrik Nordlie

Bakgrunn og familie

Jens Henrik Nordlie var sønn av oberst Oswald Fredrik Wilhelm Nordlie (1881-1954) og Anna Margrethe Holtermann Carlsen (1882-1959). Oswald Nordlie var offiser i feltartilleriet, NS-medlem fram til 1935, blant annet som leder for Hirden 1934–35. Oswald nordlie var også høyere grads frimurer, ble kommandør av St. Olavs Orden i 1943 for sin rolle som overadjutant for Haakon VII, og var ved freden i 1945 medlem av Hærens Overkommando som generalinspektør for artilleriet.

Liv og virke

Ved angrepet på Norge i 1940 var Nordlie løytnant og aspirant i Generalstaben. Han var medlem av NS fra 1933. I en kort periode var han fungerende sjef for Hirden i Oslo, men da krigen brøt ut, nektet han å melde seg for Quisling. Under felttoget i 1940 var han adjutant for general Otto Ruge.
I 1941 ble Nordlie ansatt som kontorsjef i Narvesen. Året etter i 1942 ble han rekruttert til militærkomiteen (MK) i Milorgs sentralledelse. Som MK2 sammen med Rolf Rynning Eriksen MK1, hadde Nordlie ansvaret for å utforme Sentralledelsens direktiver. Også generalløytnant Rolf Rynning Eriksen (1911-94) var medlem av NS i 1940. I februar 1943 dro Nordlie til Sverige og derifra videre til Storbritannia. Etter at han kom til Storbritannia var han i etteretningstjenesten (FO II), i Forsvarets overkommando i London.
For sin innsats under krigen mottok han Deltagermedaljen og den amerikanske Frihetsmedaljen.
Etter krigen begynte han igjen i 1947 som kontorsjef i Narvesen, og ble administrerende direktør i 1957. Denne stillingen hadde han til han gikk av med pensjon i 1975. Han ble deretter styreformann i Narvesen i 1977.  Han var også styreformann i og en av initiativtakerne til stiftelsen Fritt Ord, hvor høyesterettsadvokat Jens Christian Hauge var medstifter.
Nordlie var også sentral i oppbyggingen av norsk okkupasjonsberedskap i etterkrigstiden i form av Stay Behind og ROC.
Roger Tsien

Biografi

Tsien ble født i New York i 1952. Han ble Bachelor i kjemi og fysikk ved Harvard College i 1972. Tsien fortsatte ved "the Physiological Laboratory" ved University of Cambridge der han fikk sin Ph.D. i fysiologi i 1977 med avhandlingen The Design and Use of Organic Chemical Tools in Cellular Physiology.  Han fortsatte som forsker i Cambridge frem til 1981. Fra 1982 til 1989 jobbet han ved Berkeley og gjorde banebrytende arbeid innen "calcium imaging", blant annet utviklet han kalsiumindikatoren Fura-2 i 1985 som har vært et mye brukt verktøy gjennom årtier. Han ble professor Avdeling for kjemi og biokjemi ved University of California, San Diego fra 1989.
Populonia

Populonia er en italiensk landsby og en frazione av byen Piombino i provinsen Livorno i Toscana. Stedet er spesielt bemerkelsesverdig for å ha vært en etruskisk oldtidsby og hvor det fortsatt finnes levninger igjen, blant annet en betydningsfull necropolis, gravlund. Det er også en stor festning bygget på 1400-tallet av Appiani, herre av Piombino, hvor det ble benyttet stein fra det etruskiske stedet. Området ligger på nordenden av halvøya Monte Massoncello, nord for Piombino. Byens latinske navn var Populonium og dens etruskiske var Pupluna eller Fufluna.

Oldtidens Populonia

Populonia var en oldtidshavn i Etruria, opprinnelig forbundet til Volterra, men senere omgjort til en blomstrende uavhengig sentrum for sjøfart og gruvedrift. Havnen fortsatt å spille en rolle selv etter at den etruskiske sivilisasjonen forsvant, og stedet var fortsatt et bispested på 500-tallet e.Kr. Byen ble ødelagt av langobarder i år 570. De få overlevende, ledet av biskop Cerbo, flyktet til Elba.
I henhold til Vergilius sendte byen en kvote som hjelp til Æneas og skaffet Scipio Africanus jern i år 205 f.Kr. Byen tilbød betydelig motstand mot den romerske diktatoren Lucius Cornelius Sulla som tok byen etter beleiring, og fra denne tid begynte byens nedgang, noe Strabo har beskrevet og anmerket byens tilbakegang, og fire århundre senere beskriver Rutilius Claudius Namatianus byen i ruiner.

Arkeologisk beskrivelse

Den tidligere etruskiske byen (bortimot den eneste som ble bygget direkte ved sjøen) ligger på en åskam utsatt for vinden og er nå kronet av en iøynefallende middelalderfestning og en moderne landsby. Det er betydelig rester fra bymuren igjen, som består av store, uregelmessig steinblokker (som ble ble dannet når man naturlig deler skiferaktig sandstein) og den sirkler rundt 2,5 km om byen. Levningene innenfor murene er romerske, et vannreservoar og en mosaikk med representasjoner av fisker. Den antikke forfatteren Strabo nevner eksistensen av et vakttårn for tunfisk. Det er en del graver utenfor byen, noen som går tilbake til villanovakulturens tid på 800-tallet f.Kr. og til midten av 200-tallet f.Kr. Disse ble utforsket i 1908. I en av gravene, en stor og sirkelformet grav, ble det funnet tre gravmonumenter av den karakteristiske liggende posituren til etruskiske døde. De var skåret i en etterligning av trevare, og det ble også funnet en fin bronsestatuett av helten Ajax den mindre som begår selvmord. Tett ved ble det funnet en hestekrage med fjorten bronseklokker.
Ruiner av et tempel, ødelagt i antikken, muligens av Dionysios I av Syrakus i 384 f.Kr., ble også funnet og med fragmenter av attiske vaser fra 400-tallet f.Kr. I byen er det også blitt avdekket mynter i sølv og kobber. Jerngruvene på Elba, og utvinning av tinn og kobber på fastlandet ble eid og smeltet av befolkningen i Populonia. Det lå varme kilder rundt 10 km fra hovedvegen, Via Aurelia, ved kysten. På dette stedet gikk en sideveg til Saena (Siena).
Lingbo

Lingbo er et tettsted i Ockelbo kommune i Gävleborgs län i landskapet Hälsingland i Sverige. I 2010 hadde tettstedet 429 innbyggere.
Paraspilotragus

Levevis

Som de fleste andre trebukker borer larvene i ved.

Utbredelse

Arten er bare kjent fra Mosambik.
Verdenscupen i hurtigløp på skøyter 2018/19 – Lagtempo kvinner

Den 15. offisielle Verdenscupen i hurtigløp på skøyter – Lagtempo kvinner (engelsk: ISU World Cup Speed Skating 2018/2019 – Team Pursuit Ladies) ble arrangert vintersesongen 2018/19.
Det var tre løpere på hvert lag, som alle skulle fullføre hele løpet på 6 runder og tiden ble tatt på siste lagmedlem i mål. Nasjonslagene kunne melde på inntil 4 løpere ved hver enkelt konkurranse hvorav 3 av de fikk gå i konkurransen. Den fjerde løperen ble da en ubrukt reserve.
Norman Bethune

Liv og virke

Etter mange års virke i fedrelandet som lungekirurg bestemte Bethune seg for å gi sin støtte til den annen spanske republikks kamp mot generalissimo Francos kuppregime.

Lege i Spania

I Spania satte han i gang oppbyggingen av er blodoverføringstjeneste for frontområdet. Slikt utstyr i de frontnære områder var noe nytt for militær sanitetstjeneste. Lignende sanitetsgrupper ble senere vanlige, særlig etter Koreakrigen (og som amerikanerne frem til 1997 kalte Mobile Army Surgical Hospital, M.A.S.H. 
Bethunes arbeid førte til lignende innovasjoner på blodtransportens område. 
Den 6. juni 1937 forlot Bethune Spania, og ankom den 18. juni Montréal i Canada. De følgende syv månedene var han med på en solidaritetskampanje for den spanske annen republikk og reiste rundt i Canada og USA. 
Uroet av nyhetene om Japans intensiverte angrep på kinesisk territorium bestemte han seg for å bistå kinesiske, kommunistiske stridskrefter, reiste av sted og kom frem til dem mot slutten av februar 1938.

Lege i Kina

Den kinesiske sanitetstjeneste var i enda dårligere forfatning enn den spanske hadde vært i. Det manglet utstyr og fagfolk; de sårede fikk ikke behandling, men måtte ofte fraktes i dagevis bak fronten før de fikk legehjelp. 
Bethune begynte med reorganiseringen av saniteten. Etter hvert fikk han i stand mobile kirurgiske feltlasaretter. Det var ytterst vanskelig å få til et system for blodtransport, noe som blant annet skyldtes blokader. Under en operasjon pådro han seg en snittskade og ble blodforgiftet. Som følge av den døde han den 12. november 1939 i Huangshikou (黄石口乡) i kommunen Tang (唐县) i prefekturet Baoding i provinsen Hebei.

Ettermæle

Hans arbeid og utrettelige innsats i Kina gjorde dypt inntrykk også på Mao Zedong, som senere skrev essayet Til minne om Norman Bethune  (紀念白求恩,  Jinian Bai Qiu'en), som handlet om Bethunes tid i Kina. Mao skrev innledningsvis: «Som uselvisk internasjonalist er Doktor Bethune et forbilde for alle mennesker».
Liberias flagg

Liberias flagg har flere fellestrekk med USAs flagg, både i fargevalg, utforming og symbolikk. Begge flagg har røde og hvite striper, samt en blå firkant i øverste venstre hjørne. I Liberias flagg har denne firkanten en hvit stjerne. Før Liberias uavhengighet var det et hvitt, gresk kors.  Bakgrunnen for likhetstrekkene er at tidligere amerikanske slaver etablerte landet og at USA og Liberia har et svært tett samarbeid i en rekke saker.   
De elleve stripene symboliserer de elleve som skrev under på Liberias uavhengighetserklæring (26. juli 1847), rødt og hvitt representerer mot og moralsk styrke. Den hvite stjernen symboliserer friheten til de tidligere slavene, den blå firkanten representerer det afrikanske fastlandet. 
Liberias flagg kan ses på mange skip rundt om i verden fordi Liberia tilbyr skipsregistrering under sitt lands flagg. Mange selskaper benytter seg av Liberias flagg som bekvemmelighetsflagg, dette for å unngå skatter og restriksjoner i andre land. Det antas at rundt 1600 skip seiler under Liberias flagg, noe som gir landet store inntekter.
G for Gaute

G for Gaute er et musikkalbum med Gaute Ormåsen.
Albumet er den første av Gaute Ormåsen som er på norsk, og ble utgitt i 2006.
Halvblod

Handling

To menn konkurrerer om Mariannes gunst, men hun er bare interessert i den éne av dem, som blir utfordret til duell av den andre. Samtidig får han vite at han har blitt ruinert på grunn av en konkurs og blir tvunget til å forlate landet og forlate kvinnen som elsker ham. I det nye landet treffer han en kvinne som forelsker seg i ham. Han avviser henne først med tanke på Marianne, men til slutt besvarer han likevel hennes kjærlighet.
Samtidig har Marianne gitt etter for den andres oppvartning og lovet å gifte seg med ham. Når hun får et brev fra den hun egentlig elsker bryter hun det nye forholdet og reiser etter sin elskede. Når hun kommer fram innledes en tid med motstridende følelser og svartsyke.
Karel van Mander (1609–1670)

Biografi

Fra 1630 påtok han seg jevnlig oppdrag for det danske hoff og han etablerte seg som Christian IVs foretrukne portrettmaler.
I 1633/34 fikk han i oppdrag å lage tegninger til drakter og dekorasjoner som skulle brukes i forbindelse med prins Christians bryllup i oktober 1634.
I 1635 mottok han et treårig reisestipend på 200 riksdaler årlig av kongen og han reiste da til Italia. Han returnerte til København i 1638. Ved hjemkomsten var han en fullt utviklet kunstner som tross sitt opphold i Italia i store trekk bevarte sitt preg av den nederlandske skole hvor han var utlært; han hadde dens kraftige tegning og naturlige farve. 
Han ble utnevnt til kongelig hoffkontrafeier og malte en mengde portretter, så vel av kongen som av adelsmenn, lærde og enkelte fremtredende borgere. De tre første portrettene av Christian IV som kjennes fra Manders hånd er fra 1639; et fikk Hannibal Sehested med seg til Spania, det andre som Corfitz Ulfeldt hadde med til England, er nå i den danske stats eie. Et stort portrett av Christian IV til hest fantes omkring 1900 på Valdemars slott på Tåsinge. Et lignende stort rytterbilde gikk til grunne ved brannen i Christiansborg slott i 1794.  
Mander tjente så godt på sine arbeider at han kunne kjøpe en stor gård på Østergade i København hvor han hadde et slags gjestgiveri for fornemme personer, særlig utenlandske sendemenn. Hans ektefelle Marie (død 1680) tok seg av gjestene. Han eide også et hus ved Gammelstrand og etter hans død kjøpte enken en gård på Christianshavn.
Mander var også dikter; han skal ha skrevet morsomme viser og forfattet et dikt til snustobakkens pris som kom ut første gang rundt 1665, samt et dikt om Cort Adeler. Han skrev på nederlandsk.
Han eide et betydelig «Kunstkammer» som ikke bare omfattet kunstverker, maleri og skulptur, men naturhistoriske og etnografiske gjenstander foruten alle slags kuriositeter. Han synes også å ha ført tilsyn med Frederik IIIs samlinger. I sine yngre år hadde han vært tegnelærer for kongedatteren Leonora Christina etter at hun var blitt gift med Corfitz Ulfeldt.
En av grunnene til at mange i dag vet hvordan Christian IV så ut, er takket være van Manders portretter av kongen på hans eldre dager, særlig portrettene med hårpisken, iblant kalt «polsk flette», som kongen la seg til rundt 1636.
Yasser Al-Mosailem

Landslaget

15. mars 2006 fikk han sin første landskamp for Saudi-Arabia mot Irak.
Han ble tatt ut i Saudi-Arabias tropp til VM i fotball 2018 i Russland.
Norgesmesterskapet i skiskyting 1962

Norgesmesterskapet i skiskyting 1962 ble arrangert på Elverum 18. februar.
Eneste øvelse var 20 km normaldistanse for menn.
Albin Pelak

Landslaget

Albin Pelak spilte 2 landskamper for Bosnia-Hercegovinas herrelandslag.
Rollkur

Rollkur (på Engelsk også kalt: hyperflexion of the horse's neck) er en meget kontroversiell teknikk, brukt i dressurridning helt opp til OL-nivå. Teknikken går ut på å gjøre hesten mer føyelig ved at rytteren under ridning trekker og med makt vedvarende holder hestens mule bakover nesten helt inntil hestens hals. Denne overdrevent bøyde halsstillingen er unaturlig og påstås å være svært plagsom, kanskje smertefull. Hensikten er å derved gjøre det lettere å senere tvinge hesten til å holde idealpositur med loddrett hodestilling under konkurranse. Loddrett hodestilling er ikke i seg selv forbudt, men det er en betingelse at hesten ikke trues eller tvinges til dette igjennom smertefulle drag i bittet.
Det førte til mange protester og krav til det internasjonale hestesportsforbundet (FEI) om forbud mot bruk av rollkur da det ble lagt ut en video på YouTube der hesten tydeligvis blir unormalt blå på tunga imens den svenske rytteren Patrick Kittel åpenlyst bruker rollkur under oppvarmingen før en World-Cup-kvalifiseringsrunde i Odense i Danmark 2009.
Kontroversen består i at på den ene side argumenterer de som er positive til fortsatt bruk av rollkur at: «Dette er den metoden som virker effektivt og det er sånn man alltid har gjort det, så derfor er det ingen grunn til å forandre på noe». På den andre side mener motstanderne at: «Dette er dyreplageri som må stoppes for enhver pris».
Calomicrus

Utseende

Små (de europeiske artene 2,5 - 5,5 millimeter), avlange, blanke, gule til svarte bladbiller med lange, tynne, trådformede antenner, hos denne slekten er de ofte så lange som kroppen. Noen arter har litt metallisk glans, men ikke veldig påfallende. Oversiden er ikke påfallende punktert. Pronotum er tydelig smalere enn dekkvingene og adskilt fra disse (danner ikke en kontinuerlig kurve).

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten er utbredt i den Gamle verden.
Liopteridae

Utseende

Små (gjerne 1 – 2 mm), svarte vepser, flattrykte fra sidene. Hodet er større enn hos de fleste andre Cynipoidea, med nokså små fasettøyne. Antennene er lange og trådformede. Beina er slanke. Vingene er forholdsvis små, gjerne melkeaktige, med et tydelig vingemerke (pterostigma) og et mørkt tverrbånd. Bakkroppen er høyt hvelvet, hunnens eggleggingsrør tynt og middels langt.

Levevis

Liopteridene er parasitoider, larvene snylter på larver av praktbiller og bartrevepser som lever inne i ved. De er endoparasitoider, det vil si at parasitt-larven lever inne i vertslarven. De fleste er tropiske.
Karronade

Karronade er en kort, glattløpet kanon med stort kaliber, utviklet for Royal Navy av det skotske jernverket Carron Company mot slutten av 1700-tallet. Hovedbruken var for nærkamp, gjerne mot andre skips besetninger. I Norge ble karronader produsert ved Moss Jernverk. Karronade ble gradvis mindre brukt mot midten av 1800-tallet, men var i bruk så sent som under den amerikanske borgerkrigen (1861–1865).
Géza

Géza (født ca. 940; død 1. februar 997), sønn av storfyrst Taksony av Ungarn, var storfyrst av Ungarn fra 971 til 997 av arpadenes slekt.

Bakgrunn

Som tronfølger etter sin far Raksony stod Géza i 965 som hærfører i spissen av et ungarsk krigstog som han foretok sammen med bulgarertsaren Peter mot Bysants. Noe senere anførte han nok et felttog mot bysantinerne, denne gang sammen med Kiev-fyrsten Svjatoslav I. Da dette endte med et nederlag i 970 ved Arkadiopolis, oppgav ungarerne for lengre tid sine utenlandsfelttog.
Samtidig følte ungarerne seg under press fra Vesten, ettersom regentstyret i Bayern tok slutt i 967 og den unge Henrik II der selv grep tøylene som fyrste.

Konge

Etter at Géza ble elevert til konge i 971, bestrebet han seg om at han og hans folk måtte bli døpt - dette var et prosjekt som han overtok etter sin far. Kort etter at han overtok regjeringsmakten giftet han seg med Sarolt, som var datter av en allerede ortodokst døpt adelsmann. Géza bad da keiser Otto I om å sende ham misjonærer. Otto utnevnte da munken Brun fra klosteret i Sankt Gallen til biskop for ungarerne. 
Høsten 972 ankom biskop Brun sitt nye tilsynsområde og døpte kong Géza, hvorpå også størstedelen av den ungarske adel lot seg døpe. Ved den katolske dåp tilnærmet Géza seg Vesten, og tilføyde dermed Bysants' bestrebelser om å vinne innflytelse blant ungarerne et tungt tilbakeslag. Misjonærene fortsatte arbeidet med å omvende ungarerne til kristendommen. Det var en prosess som pågick inn i det følgende århundret, til 1061, da det siste hedenske opprøret fant sted. 
Også hva gjeldt det ungarske rikes indre struktur, videreførte Géza den kurs som hans far hadde staket ut. Géza lot sin lederstilling anerkjenne av folkets ledere, beslagla store deler av deres landbesittelser og innsatte stattholdere i deres borger. Som sitt eget sete valgte han seg Esztergom. Dessuten svekket han den ungarske krigeradel ytterligere ved å oppta stridsmenn fra andre land i sitt eget følge. Blant dem var det tilhørige fra tyrkiske steppefolk, og adelige fra det sørlige Tyskland. Derutover lot han henrette størstedelen av den vidt forgrenede arpadeslekten og andre innflytelsesrike slekter, i den grad de motsatte seg hans sentraliseringsbestrebelser, og slik innskrenket han hærfolkenes forsamlings innflytelse ytterligere.
Den endelige binding til det østfrankisk-tyske rike befestet kong Géza kort tid før sin død, idet at han arrangerte ekteskap mellom sin sønn Stefan I med den bayerske prinsesse Gisela (995), søster av den fremtidige tyske konge Henrik II. Dermed var det også slutt på de krigerske sammenstøt med Bayern, sammenstøt som hadde pågått helt frem til 991 i området rundt Wien. Ved sitt eget annet ekteskap (ca 985) og det - riktignok kortvarige - ekteskap mellom hans datter og Boleslaw av Polen ville Géza utvikle de polsk-ungarske relasjoner, for å skape en kompenserende motvekt mot den tyske konges innflytelse.
Vorr

En vorr er en hellende steinbrygge, bygd ved siden av ei båtstø eller en båtlenning, vanligvis utenfor et naust. Vorren er bygd slik at den gir tilflott for en båt såvel på flo som på fjære sjø. Men vorren gir også båtstøa le mot sjø og vind. Vorr kan bygges på den ene eller på begge sider av båtstøa.
Ordet vorr har, ifølge Jon Bojer Godal, samme språklige opphav som ordene verje og verne. Vorren er en vernende mur omkring båtstøa. Men ordet forteller at den opprinnelige funksjonen var at vorren skulle beskytte båten eller skipet.
Ferjeleier kan konstrueres som vorrer der forskjellen mellom høyeste og laveste vannstand varierer mye.
Vorren kjennes fra Vestlandet, Trøndelag og Nord-Norge.
Etter vegloven av 1824 skulle amtet (fylket) dekke kostnadene ved anlegg og vedlikehold av vorrer som var knyttet til hovedveinettet. På den Den trondhjemske postvei ble det bygd offenlige vorrer der veien krysset fjorder, f.eks. Tingvollfjorden og Stangvikfjorden, begge på Nordmøre. Postvorrenes funksjon var landing av båtene som førte posten over. Kildene forteller at i Angvik ble det i 1829 bygd postvorr, og på Røkkum er det fremdeles rester etter et slik vorr.
Gårdsnavnet Vorre på Karmøy er avledet fra begrepet.
Begrepet vorr er også, ifølge Bokmålsordboka, brukt som synonym for grusvoller foran isbreer, dvs små endemorener. Ordet brukes også om stripe i vann etter båt, åretak eller fisk. En vorr kan også være et lengdemål: dvs  den lengde en båt siger fram på et åretak.
Susumu Oki

Karriere

Susumu Oki startet sin profesjonelle karriere i Sanfrecce Hiroshima i 1995. Han har også spilt for Oita Trinita og Ehime FC.
Han ble tatt ut i Japans tropp til VM i fotball U-20 1995.
Jenő Takács

Liv

Fra 1920 gjorde Jenő Takács konsertreiser gjennom Tyskland, Ungarn og Jugoslavia, og studerte ved Akademie für Musik und darstellende Kunst i Wien under Joseph Marx (komposisjon) og Paul Weingarten (klaver) samt ved Universität Wien under Hans Gál (kontrapunkt) og Guido Adler (musikkvitenskap) frem til 1926. Omkring 1926 møtte han første gang Béla Bartók, og de holdt nær kontakt frem til Bartóks emigrasjon til USA i 1940. Fra 1927 til 1932 var han professor i klaver ved konservatoriet i Kairo, hvor han også utforsket egyptisk og arabisk musikk.
Fra 1932 til 1934 var han professor i klaver og komposisjon ved universitetet i Manila (Filippinene). Han gav også konserter i Japan, Kina og Hongkong. Etter et nytt professorat i klaver ved konservatoriet i Kairo reiste han første gang til USA i 1938. I 1939 slo han seg ned i Sopron i Ungarn, og var direktør for konservatoriet i Pécs fra 1942 til 1948. Han ble gift med Eva Pasteiner i 1943.
Mellom 1948 og 1949 forlot han det sovjetiskokkuperte Ungarn. Etter opphold i Østerrike, Sveits og Italia, slo han seg endelig ned i Grundlsee i Steiermark. I årene fra 1949 til 1952 gjorde han konsertreiser i Europa og Amerika, og innehadde et gjesteprofessorat ved konservatoriene i Genève og Lausanne i Sveits. Deretter ble han professor ved kollegkonservatoriet ved universitetet i Cincinnati i USA.
Etter sin eremitering i 1970 slo han seg ned i fødebyen Siegendorf, som da han ble født hadde tilhørt den ungarske riksdel av Østerrike-Ungarn, men etter første verdenskrig ble østerriksk. Her levet han til sin død 35 år senere, i 2005.
I forbindelse med hans 100 års fødselsdag ble det arrangert rundt 200 konserter med verkoppførelser.
Flaggskjending

Flaggskjending er en handling hvor et flagg, oftest et nasjonalflagg, vansires med overlegg. En slik handling gjøres som regel for å vise avsky mot et lands politikk eller handlinger. Flere land har lover mot flaggskjending, og slike lover kan ofte skille mellom landets egne nasjonalflagg og andre nasjoners flagg.
Flaggskjending utføres for eksempel ved at flagget bilr tilgriset, urinert, spyttet på, brent, skrevet på, skutt på, steinet, tråkket på eller utsatt for lignende handlinger som kan oppfattes krenkende.
Innbyggere i flere muslimske land brente danske og norske flagg i protest mot Jyllands-Postens trykking av Muhammedkarikaturene i 2005.

Brenning av flagg i Norge

13. februar 2003 – like før den USA-ledede invasjonen av Irak – demonsterte Otto Jespersen på Torsdagsklubben sin motstand mot dette ved at han på slutten av programmet satte fyr på det amerikanske flagget. Dette førte igjen til voldsomt mediaoppstyr. Stuntet på direkten vakte særlig mye kritikk fra konservativt kristent hold, og endte med at både Jespersen og TV2-sjef Kåre Valebrokk ble anmeldt. Etter å ha etterforsket saken, valgte politiet å sikte begge to. I forbindelse med anmeldelsen uttalte Jespersen at «det er mystisk at det er de ytterliggående kristne organisasjonene som er så opptatt av å verne om det amerikanske flagget, samtidig som de ikke nøler med å bombe muslimske land tilbake til steinalderen». Anmeldelsen ble imidlertid henlagt av Riksadvokaten i desember samme år.
17. mai 2007 ble et norsk flagg satt i brann i programmet Torsdag kveld med Steinar Sagen på NRK1. Dette førte til sterke reaksjoner fra flere seere og fra Kringkastingsrådet. Hendelsen ledet også til politianmeldelse som følge av påstand om flaggskjending.
Straffeloven i Norge ble, etter disse hendelsene, endret i 2008.